Kristine Opolais

**Kristīne Opolais** (født 1979) er en latvisk operasanger og sopran. Hun har sunget på de mest kjente scenene internasjonalt, og har vært kjent som en av de mest ettertraktede Puccini-tolkerne i operaverdenen.

## Liv og virke
Opolais ble født i den latviske byen Rēzekne. Hun ble utdannet ved Latvias musikkakademi, der hun studerte under Regina Frinberga og Lilija Greidāne. Etter anbefaling fra kollega Elīna Garanča studerte hun senere også med Margreet Honig i Amsterdam, dette ble et vendepunkt i karrieren, da Honig hjalp henne med å gjøre endringer som gjorde henne til en mindre anstrengt og mer naturlig sanger. I 2007 studerte hun med Barbro Marklund, professor i sang ved Norges musikkhøyskole.

Opolais var gift med dirigenten Andris Nelsons fra 2011 til 2018.

### Karriere
Opolais ble medlem av koret ved den latviske nasjonaloperaen i 2001, og debuterte som solist i 2003, i rollen som Musetta i *[[La bohème|La Bohème]]*. Det var der hun møtte sin fremtidige ektemann, dirigenten Andris Nelsons. Hun var finalist i den internasjonale konkurransen for operasangere, Feruccio Tagliavini, i Østerrike i 2003. Hun deltok jevnlig i operaprosjekter, konserter og festivaler i hjemlandet, og turnerte internasjonalt med den latviske nasjonaloperaen. 

I 2006 debuterte Opolais ved Staatsoper Berlin, etterfulgt av La Scala i Milano og Wiener Staatsoper i 2008, og i oktober 2010 ved Bayerische Staatsoper i tittelrollen i Dvořáks *[[Rusalka (Dvořák)|Rusalka]]* i en ny produksjon regissert av Martin Kušej. I 2011 debuterte hun med Londons Royal Opera, der hun sang tittelrollen i Puccinis *[[Madama Butterfly]]*, dirigert av Nelsons. I 2013 debuterte hun på BBC Promenade Concerts i Royal Albert Hall i London, hvor hun sang arier av Verdi og Tsjajkovskij med Birmingham symfoniorkester.

I 2014 sang Opolais på premieren for to Puccini-operaer ved Metropolitan Opera i New York, to dager på rad. Hun hadde tittelrollen i *[[Madama Butterfly]]*, som hadde premiere om kvelden. Dagen etter, på bare fem og en halv times varsel, steppet hun inn for Anita Hartvig, som var for syk til å opptre, i rollen som Mimì i matinéen *[[La bohème]].* Matinéen ble kringkastet internasjonalt som en del av tv-serien *[[Metropolitan Opera Live in HD]]*. Opolais fremførte rollen igjen på Metropolitan Operas sesongoppsetning i 2014/15. For *Madama Butterfly* mottok hun positive anmeldelser. New York Observer bemerket hennes «svevende stemme og gjennomtrengende teatralske tilstedeværelse», og at «hun er den mest fengslende Met Cio-Cio-San siden Diana Soviero sist sang rollen her for nesten 20 år siden».

Opolais var med på Jonas Kaufmanns album *Nessun Dorma - The Puccini Album*, som ble nominert for Grammy Award i kategorien Beste klassiske solovokalalbum i 2016.

I tillegg til Jonas Kaufmann har Opolais sunget med blant andre Anna Netrebko, Roberto Alagna, Gerald Finley, Filipe Manu, Jeremy White, Aleksandr Antonenko, Plácido Domingo, Dimash Qudaibergen, Jonathan Tetelman, Liparit Avetisyan, Giuseppe Filianoti, Thomas Hampson, Teodor Ilincăi, og Murat Karahan.

## Utmerkelser
Opolais har mottatt en rekke priser i hjemlandet, blant annet Sangerens Paul Sakss-pris (2004), Latvias årlige teaterpris (2005), Beste operakunstner (2005), Latvias kulturfondpris «Spidolas balva» (2005), og Latvias store musikkpris (2005).

I 2016 ble hun utnevnt til Kommandør av Trestjerneordenen, for hennes store fortjeneste til fordel for staten Latvia, strålende kunstneriske prestasjoner og enestående prestasjoner innen operakunsten i Latvia og i verden.

For sine enestående prestasjoner og langvarige internasjonale representasjon av operaverdenen, mottok hun en æresdoktorgrad fra Kypros musikkakademi i 2021, og ble den første kunstneren utnevnt som æresmedlem av Athens filharmoniske orkester.

## Referanser


## Eksterne lenker
*